“Po‘lat odam” Shimoliy Amerika kinoprokati yetakchisiga aylandi

Supermen haqidagi yangi kartina bo‘lmish “Po‘lat odam” (Man of Steel) AQSh va Kanadadagi 14-16-iyun dam olish kunlari natijalari bo‘yicha eng ko‘p pul yig‘gan film bo‘ldi. Boxoffice.com saytining xabar berishicha, ushbu film birinchi haftadayoq 113 million dollar to‘plagan.

 “Po‘lat odam” rasmiy posteri
“Po‘lat odam”ga Zak Snayder rejissorlik qilgan. Filmning xalqaro premyerasi 14-iyun kuni bo‘lib o‘tgan. Bosh qahramon – Supermen Klark Kent rolini aktyor Genri Kevill ijro etgan. U bizga “Tyudorlar sulolasi” (The Tudors) seriali va “Yulduz zarralari” (Stardust) filmi orqali tanish.

 “Qiyomat qoyim”
Ikkinchi o‘rinni katta farq bilan haftaning yana bir premyerasi – “Qiyomat qoyim” (This Is the End) egalladi. Komik aktyor Set Rogenning ilk rejissorlik ishi 12-iyun kuni katta ekranlarga chiqqan. Birinchi haftada 20,5 million dollar ishlagan.

 Afsungarlar iskanjasida
Uchinchi o‘rinni “Afsungarlar iskanjasida” (Now You See Me) kartinasi 10,3 million dollar bilan band etdi. U bosqinchi fokuschilar haqidagi kriminal janridagi filmdir.
May oyining dastlabki ikki haftasi davomida prokatda yetakchilik qilgan “Tez va shiddatlilar 6” (Fast & Furious 6) filmi ikkinchi o‘rindan to‘rtinchi o‘ringa tushib qolgan. U dam olish kunlari bor-yo‘g‘i 9,4 million dollar to‘plashga muvaffaq bo‘lgan.
Yuqori beshtalikning so‘nggi pog‘onasini “Qiyomat kechasi” (The Purge) kartinasi band qilgan. Aktyor Itan Xouk ishtirokidagi ushbu triller 8,2 million yig‘gan.